Komiljon Otaniyozov xotirasiga bag‘ishlangan Respublika ko‘rik-tanlovi o‘tkaziladi

O‘zbekiston xalq artisti Komiljon Otaniyozov xotirasiga bag‘ishlangan Respublika ko‘rik-tanlovi 2015-yilning 25-iyun kuni soat 10:00 da Xorazm viloyati Shovot tumani Komiljon Otaniyozov nomidagi madaniyat va istirohat bog‘ida bo‘lib o‘tadi. Bu haqda tanlov tashkilotchisi O‘zbekiston Respublikasi Madaniyat va sport ishlari vazirligi Respublika xalq ijodiyoti va madaniy-ma’rifiy ishlar ilmiy-metodik markazi matbuot xizmati xabar bermoqda.

Tadbirdan ko‘zlangan asosiy maqsad 2015-yilning “Keksalarni e’zozlash yili” Davlat dasturi ijrosini ta’minlash, O‘zbekiston xalq artisti Komiljon Otaniyozov yaratgan ulkan ijodiy uslubni yoshlar orasida keng targ‘ib etish, uning boy madaniy merosiga ehtirom ko‘rsatish, ustoz san’atkorning baland pardalarda kuylagan Segoh, Dugoh, Feruz, Suvora hamda boshqa ashula va qo‘shiqlarini ijro eta oladigan yosh iste’dod sohiblarini aniqlash, o‘zbek milliy va mumtoz san’atini kelajak avlod ongiga chuqur singdirish, iqtidorli havaskor yoshlarni qo‘llab-quvvatlash va ularning katta sahnalarda ham o‘z ovoz imkoniyatlarini namoyish etishlariga yordam ko‘rsatishdan iborat.
Ko‘rik-tanlov O‘zbekiston Respublikasi Madaniyat va sport ishlari vazirligi Respublika xalq ijodiyoti va madaniy-ma’rifiy ishlar ilmiy-metodik markazi, O‘zbekiston Milliy teleradiokompaniyasi, Xorazm viloyati hokimiyati hamda Madaniyat va sport ishlari boshqarmasi bilan hamkorlikda o‘tkazilmoqda.